Anders K. Jacobsen fik allerede som 17-årig i 2007 sin Superliga-debut for OB, men forlod klubben i 2010. Siden har Anders K. Jacobsen været forbi Næstved Boldklub og FC Fredericia, hvor karrieren med en række scoringer og stærke præstationer for alvor er blevet kickstartet. - Anders K. Jacobsen er en spiller, som vi og særligt vores cheftræner Kent Nielsen har fulgt længe, og vi er glade for nu at kunne tilknytte ham som supplement til vores i forvejen meget talentfulde trup, siger AaB's sportschef Allan Gaarde. - Anders er en hurtig, kropsstærk og målfarlig angriber med et godt højreben, og det viser en stærk karakter, at han efter skuffelsen i OB har formået at få karrieren tilbage på sporet. Anders K. Jacobsen, der er noteret for 12 U-landskampe for Danmark, ser frem til at tiltræde i AaB, hvor aftalen gælder til 31. december 2015. - Det er en stor personlig sejr for mig, at en af Danmarks største klubber igen vælger at give mig chancen. - Jeg er stolt over at skulle optræde for AaB og glæder mig til den skærpede konkurrence, som forhåbentlig kan udvikle mig endnu mere både som menneske og som fodboldspiller, siger Anders K. Jacobsen. Anders K. Jacobsen træner torsdag formiddag første gang i AaB, hvor han er tildelt trøjenummer 18.

Opsummering:
Det er den 23-årige angriber fra FC Fredericia Anders K. Jacobsen, der i fremtiden skal score mål for AaB.